ཞི་རྒོལ་ཆེན་མོ།
ཕྱི་ལོ་ ༢༠༠༨ ཟླ་ ༥ ཚེས་ ༡༤ ཉིན་གྱི་སྔ་དྲོ་དགའ་ལྡན་ཆོས་གླིང་དགོན་གྱི་བཙུན་མ། ༡༽ ཆུ་མཁར་གྲོང་ཚོ་ནས་བཙུན་མ་རྡོ་རྗེ་མཁའ་འགྲོ་དང༌། ༢༽ བྲག་ཁ་གྲོང་ཚོ་ནས་བཙུན་མ་པདྨ་ལྷ་མོ། ༣༽ འོ་བཟང་གྲོང་ཚོ་ནས་བཙུན་མ་རྒྱལ་ཧོར་ལྷ་མོ། ༤༽ བྲག་གདོང་གྲོང་ཚོ་ནས་བཙུན་མ་བྱམས་པ་ལྷ་སྒྲོན༼ལྷ་སྒྲོན།༽ ༥༽ ཡ་ནང་གྲོང་ཚོ་ནས་དབང་ཆེན་ལྷ་མོ་༼ཡེ་ཤེས་ལྷ་མོ༽ བཅས་དང༌། ༦༽ ཆུ་མགོ་སྤང་སྟེང་གྲོང་ཚོ་ནས་མི་སྐྱ་བསོད་དགའ་བཅས་བཙུན་མ་ལྔ་དང་མི་སྐྱ་གཅིག་བཅས་དཀར་ མཛེས་རྫོང་ཐོག་ཏུ་ཞི་རྒོལ་བྱེད་པར་ཕྱིན་པ་དང༌། བཙུན་མ་རྣམས་༼རྒྱ་ཟམ་༽ཟམ་པ་ཟེར་བའི་ཟམ་ཆེན་བརྒྱུད་དེ་རྫོང་ཐོག་ཏུ་ཡོང་སྐབས་དྲག་ཆས་དམག་མི་དང་ཉེན་རྟོག་པས་བཀག་སྡོམ་གྱིས་དམ་བསྒྲགས་ཤུགས་ཆེན་བྱེད་བཞིན་ཡོད་པར་བརྟེན། དེ་ནས་ཚུར་ཡོང་མ་ཐུབ་པར་ཐག་རིང་ནས་ཟམ་ཆུང་བསྐོར་ཏེ་དཀར་མཛེས་རྫོང་གི་ཁྲོམ་གཞུང་དུ་ཞི་བའི་ངོ་རྒོལ་གྱིས་ཡིག་ཆ་འབོར་ཆེར་བཀྲམ་པ་དང་འབོད་ཚིག་འདྲ་མིན་བསྒྲོགས་པས། དྲག་ཆས་ཉེན་རྟོག་པས་ཁོང་རྣམས་ལ་མི་སྤྱོད་ལས་འདས་པའི་ཉེས་རྡུང་འོག་ས་གནས་དེ་རང་ནས་འཛིན་བཟུང་གིས་བཙན་ཁྲིད་བྱས་ཏེ་ཟླ་བ་ ༦ ཙམ་གྱི་རྗེས་སུ་གློད་གྲོལ་ཐོབ་པ་བཙུན་མ་གསུམ་དང༌། ཟླ་བ་བདུན་བརྒྱད་ཙམ་གྱི་རིང་བཙོན་དུ་བཀག་ཉར་བྱས་ཏེ་མཐར་ལོ་ ༧ ནས་ ༣ བར་གྱི་ཁྲིམས་ཐག་བཅད་པ་སོགས་ཀྱི་གནས་ཚུལ་བྱུང༌། ༡༽ བཙུན་མ་རྡོ་རྗེ་མཁའ་འགྲོ་ནི། དཀར་མཛེས་མདའ་མདོ་ཤང༌། ཆུ་མཁར་གྲོང་ཆུ་མཁར་ཚང་གི་ཕ་རྟ་དགའ་དང༌། མ་ཕུན་ཚོགས་སྒྲོལ་མ་གཉིས་སུ་ཕྱི་ལོ་ ༡༩༧༨ ལོར་སྐྱེས་ཤིང་ད་སྐབས་རང་ལོ་ ༣༡ ཡིན་པ་དང༌། གོང་གསལ་བཞིན་འཛིན་བཟུང་གིས་ཟླ་བ་དྲུག་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་འདུག་པ་དང༌། དེ་རྗེས་ ༢༠༠༨ ཕྱི་ཟླ་ ༡༡ ཚེས་ ༡༩ ཉིན་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༧ གྱིས་ཁྲིམས་ཐག་བཅད་དེ་བཙོན་ཏུ་བཀག་ཉར་བྱེད་མུས་ཡིན་འདུག་ལ། ཁྲིམས་ཆད་སྐབས་མོའི་ཕ་དང་སྤུན་མཆེད་ཚུལ་ཁྲིམས་གཉིས་ཁྲིམས་ར་ལ་ཕྱིན་ཡོད་སྟབས་ཚུལ་ཁྲིམས་རྣམ་འགྱུར་ཡག་པོ་མེད་པ་ལ་བསྙད་དེ་འཛིན་བཟུང་གིས་ཉེས་རྡུང་ཚད་མེད་བཏང་སྟེ་ཉིན་དེའི་ཕྱི་དྲོར་གློད་གྲོལ་ཐོབ་ཡོད་འདུག ༢༽ བཙུན་མ་པདྨ་ལྷ་མོ་ནི། དཀར་མཛེས་གསེར་ཁ་ཤང༌། བྲག་ཁ་གྲོང་དུ་ཕྱི་ལོ་ ༡༩༧༧ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༢ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་ཟླ་བ་བརྒྱད་ཙམ་གྱི་རིང་བཙོན་འོག་ཏུ་སྡུག་སྦྱོར་ཚད་མེད་མྱོང་དགོས་བྱུང་འདུག་པ་དང༌། དེ་རྗེས་ཕྱི་ལོ་ ༢༠༠༩ ཟླ་ ༡ པོའི་ནང་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་ཁྲིན་ཏུའུ་གཡས་གཡོན་གྱི་བཙོན་ཁང་ཞིག་ནང་བཀག་ཉར་བྱེད་མུས་ཡིན་འདུག ༣༽ བཙུན་མ་རྒྱལ་ཧོར་ལྷ་མོ་ནི། དཀར་མཛེས་མདའ་མདོ་ཤང༌། འོ་བཟང་གྲོང་ནས་ཕ་ཚེ་འདས་བརྩོན་འགྲུས་དང༌། མ་ཚེ་འདས་ཡ་མ་ཆོས་སྐྱིད་གཉིས་སུ་ ༡༩༥༤ ལོར་སྐྱེས་ཤིང་ད་སྐབས་རང་ལོ་ ༥༥ ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་མི་སྤྱོད་ལས་འདས་པའི་ཉེས་རྡུང་སོགས་ཀྱི་རྐྱེན་ལས། ད་ཆ་གཟུགས་པོ་ནད་གཅོང་ཆགས་ཏེ་ཟླ་ཤས་རྗེས་སུ་གློད་གྲོལ་བཏང་འདུག་ནའང༌། ཉིན་བཅུ་རེར་མཚམས་སུ་ས་གནས་ཉེན་རྟོག་ལས་ཁུངས་སུ་འབྱོར་ཐོ་འགོད་པར་འགྲོ་དགོས་ཀྱི་ཡོད་སྟབས། བཙོན་འོག་ཏུ་ཡོད་པ་ལྟ་བུའི་སེམས་སྡུག་འོག་གནས་མུས་ཡིན་འདུག། ༤༽ བཙུན་མ་བྱམས་པ་ལྷ་སྒྲོན་༼ལྷ་སྒྲོན་༽ནི། དཀར་མཛེས་གསེར་ཁ་ཤང༌། བྲག་གདོང་གྲོང་དུ་ཕ་ངག་བསྟན་དང༌། མ་ཚེ་འདས་དཔལ་སྐྱིད་ལྷ་མོ་གཉིས་སུ་ཕྱི་ལོ་ ༡༩༨༡ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༢༨ ཙམ་ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་ཉེས་རྡུང་ཚད་མེད་བཏང་རྐྱེན་གཟུགས་པོ་ནད་གཅོང་ཆགས་ཏེ་ཟླ་ཤས་རྗེས་སུ་གློད་གྲོལ་བཏང་འདུག་ནའང༌། ཉིན་བཅུ་རེའི་མཚམས་སུ་ཉེན་རྟོག་ལས་ཁུངས་སུ་འབྱོར་ཐོ་འགོད་པར་འགྲོ་དགོས་ཀྱི་ཡོད་སྟབས། བཙོན་འོག་ཏུ་གནས་པ་ལྟ་བུའི་སེམས་སྡུག་འོག་གནས་མུས་ཡིན་འདུག ༥༽ བཙུན་མ་ཡེ་ཤེས་ལྷ་མོ་ནི། དཀར་མཛེས་ཀཿབྲག་ཤང༌། ཡ་ནང་གྲོང་ཚོ་ནས་ཕ་ཚེ་ལས་འདས་པ་ཞིག་དང༌། མ་དཔའ་མོ་གཉིས་སུ་ཕྱི་ལོ་ ༡༩༨༢ ལོར་སྐྱེས་ཤིང་ད་སྐབས་རང་ལོ་ ༢༧ ཡིན་འདུག་པ་དང༌། གོང་གསལ་བཞིན་འཛིན་བཟུང་གིས་ཉེས་རྡུང་ཚད་མེད་བཏང་རྐྱེན་གཟུགས་པོ་ནད་གཅོང་ཆགས་ཏེ་ཟླ་ཤས་རྗེས་སུ་གློད་གྲོལ་བཏང་འདུག་ནའང༌། ཉིན་བཅུ་རེའི་མཚམས་སུ་ཉེན་རྟོག་ལས་ཁུངས་སུ་འབྱོར་ཐོ་འགོད་པར་འགྲོ་དགོས་ཀྱི་ཡོད་སྟབས། བཙོན་འོག་ཏུ་གནས་པ་ལྟ་བུའི་སེམས་སྡུག་འོག་གནས་མུས་ཡིན་འདུག་པ་དང༌། མ་ཚད་མོའི་ཕ་མ་གཅིག་པའི་སྤུན་མཆེད་དཀར་མཛེས་དགོན་གྱི་གྲྭ་སྐལ་བཟང་ཉི་མས་རོགས་གཅིག་དང་མཉམ་དུ་སྔ་ལོ་ ༢༠༠༨ ཕྱི་ཟླ་ ༦ ཚེས་ ༩ ཉིན་དཀར་མཛེས་རྫོང་ཐོག་ཏུ་ཞི་རྒོལ་བྱས་རྐྱེན་གྱིས་འཛིན་བཟུང་བྱས་རྗེས་དུས་བཀག་བཙོན་འཇུག་གི་ཁྲིམས་ཐག་ཀྱང་བཅད་ཟིན་ཡོད་འདུག ༦༽ མི་སྐྱ་བུ་བསོད་དགའ་ནི། དཀར་མཛེས་རོལ་ཚ་ཤང༌། ཆུ་མགོ་སྤང་སྟེང་གྲོང་ནས་༼བཅག་ཀྲུང་༽ཚང་གི་ཕ་ཡ་ལུ་དང༌། མ་འབུས་དགའ་གཉིས་སུ་ཕྱི་ལོ་ ༡༩༧༤ ལོ་ཡས་མས་ཤིག་ལ་སྐྱེས་ཤིང་ད་སྐབས་རང་ལོ་ ༣༥ ཙམ་ཡིན་འདུག་པ་དང༌། གོང་གསལ་བཞིན་ཞི་རྒོལ་སྐབས་ཉེན་རྟོག་པས་ཁོང་གི་མགོ་ལ་ལྕགས་མདའ་བཞུས་ཏེ་རྨས་སྐྱོན་ཚབས་ཆེན་བཟོས་ཁར་རོགས་པ་ཚོ་དང་ལྷན་དུ་འཛིན་བཟུང་གིས་བཙོན་དུ་བཀག་ཉར་བྱེད་སྐབས་སུ་ཁོང་ནས་སླར་ཡང་ བྱབྱ ྋརྒྱལ་བ་བསྟན་འཛིན་རྒྱ་མཚོ་སྐུ་ཚེ་ཁྲི་ལོར་བརྟན་པ་ཤོག་ ཅེས་སོགས་ཀྱི་སྐད་འབོད་བྱས་རྐྱེན་གྱིས་མི་སྤྱོད་ལས་འདས་པའི་ཉེས་རྡུང་ཚད་མེད་མྱོང་དགོས་བྱུང་འདུག་པ་དང༌། དེ་རྗེས་དཀར་མཛེས་ཁུལ་འབྲིང་རིམ་མི་དམངས་ཁྲིམས་ཁང་ནས་དུས་བཀག་བཙོན་འཇུག་ལོ་ ༣ གྱིས་ཁྲིམས་ཐག་བཅད་དེ་རྒྱ་ནག་༼མིའང་སྲ༽ཟེར་བའི་བཙོན་ཁང་ཞིག་གི་ནང་བཀག་ཉར་བྱས་ཡོད་འདུག་ལ། བཙོན་ཁང་དེར་ལྟ་སྲུང་བྱེད་མཁན་ཡང་དཀར་མཛེས་རང་ནས་ཉེན་རྟོག་པ་མང་པོ་ཞིག་བཏང་ཡོད་འདུག